google/wiki40b huggingface dataset:
Joe Jonas

Karriere

Joe Jonas debuterte som skuespiller i filmen Camp Rock som kom ut i 2008. Han spilte mot eks-kjæresten Demi Lovato og brødrene sine i rollen som den selvopptatte artisten Shane Gray som kommer til Camp Rock for å finne  seg selv igjen. Han har også debutert i serien JONAS (senere JONAS LA), som handlet om brødrene som var kjendiser på vanlig skole.

Fast Life

I 2011 gikk Joe solo, i likhet med broren Nick, og laget soloplaten Fast Life. Den ble sluppet i oktober, og skiller seg fra den musikken som Jonas Brothers spiller sammen på den måten at det er mer et dansepopalbum. Den første singelen, «See No More», kom 3. juni. På låten "See No More" fikk han hjelp av artisten og låtskriveren Chris Brown. Joe Jonas laget tre musikkvideoer til Fast Life: «All This Time», «Just In Love» og «See No More».

Kjærlighet

Joseph Jonas har vært kjæreste med Taylor Swift, men han slo opp i en 27 sekunders lang telefonsamtale. Etter bruddet med Swift ble han sammen med den amerikanske skuespillerinnen Camilla Belle, men paret gikk fra hverandre. Senere ble han sammen med skuespilleren og artisten Demi Lovato, som han ble kjent med under innspillingen av den første Camp Rock-filmen.
Netta Barzilai

Bakgrunn

Barzilai ble født i Hod HaSharon i Israel i 1993, og hun bor fremdeles i byen. Hun kommer fra en georgisk familie, og som barn flyttet hun og familien til Nigeria. Der bodde familien i fire år før de returnerte til Israel.
Før hun startet sin obligatoriske førstegangstjeneste i Israels forsvar, hadde hun et tjenesteår i Nahal og tjenestegjorde senere sammen med Det israelske marinebandet.
Etter videregående og militærtjeneste studerte elektronisk musikk ved Rimon School of Music, og i 2016 var hun med på å starte improviasjons-vokalensemblet The Experiment som turnerte over hele Israel. Hun hadde også hovedrollen i teateroppsetningen Running on the Sea.

Eurovision Song Contest

I 2018 deltok hun i femte sesong av den israelske talentkonkurransen HaKokhav HaBa (norsk: den neste stjernen), og hun vant konkurransen i februar 2018. Gjennom seieren ble hun Israels representant til Eurovision Song Contest 2018 i Lisboa i mai 2018.
11. mars ble det klart at hun kom til å delta med sangen «Toy», og bidraget ble øyeblikkelig spillselskapenes favoritt til å vinne konkurransen. Frem mot konkurransen beholdt hun favorittstemplet, men i dagene før finalen lørdag 12. mai, lå hun på andreplass på bettinglistene, bak Kypros' Eleni Foureira med «Fuego».
Israel kvalifiserte seg til finalen etter å ha vunnet semifinale 1, og i finalen vant hun til slutt avstemningen med 529 poeng – 317 fra seerne og 212 poeng fra juryene. Dette var Israels fjerde seier i konkurransen.
Ida Løken Valkeapää

Karriere

Ida Løken Valkeapää har vært tilknyttet Nationaltheatret, Nordland Teater, Oslo Nye Teater, Riksteatret, Hordaland teater, Christiania Teater, Scene Helgeland, Brageteatret, Teater Ibsen, Oslo Internasjonale Teater, Beaivváš Sámi Našunálateáter (Norge), Malmö Stadsteater (Sverige), Norrbottensteatern (Sverige), Wasa Teater (Finland).
Hun var festivalprofil under Vinterlysfestivalen i 2014, og har medvirket på Prøysenfestivalen (2014), Dramatikkfestivalen (2013), Festspillene i Nord-Norge (2014, 2006), Vårscenefesten i Tromsø (2014, 2011), Tampereen Teatterikesä (2008) m.fl.
Ida Løken Valkeapää er medlem i den nordiske teatergruppen Subfrau som forsker i kjønn, makt og seksualitet. Gruppen har produsert syv forestillinger siden 2001, hvorav fire har vært på nordisk turné. Gjennom Subfrau holder hun workshops i crossdressing.
Sammen med scenekunstner og musiker Eline Sundal har Ida Løken Valkeapää duosamarbeidet ELiDA, der de undersøker og utvikler et teaterspråk hvor teksten og musikken er likeverdige narrative uttrykk. Sundal og Løken har produsert tre forestillinger. Duoen holder også workshops.
Ida Løken Valkeapää har medvirket i flere TV-serier, kortfilmer, film og musikkvideo, blant annet Neste sommer (2014). Uskyld (2012) og Himmelblå (2008).
Zopfstil

Zopfstil (parykkstil) er en retning av tysk kunst i perioden 1760 til 1790, først og fremst i arkitekturen.

Etymologi

Zopf er tysk for «hårpisk» eller «flette». Opphavet til begrepet Zopfstil hevdes gjerne å være herremoten med piskeparykker i siste halvdel av 1700-tallet. Et annet mulig opphav til begrepet er de sammenflettede blad- og blomsterornamentene som ofte ble brukt i denne stilarten.

Historie

Zopfstilen oppsto i overgangen mellom sen barokk (rokokko) og den tidlige klassisismen. Den blir av og til kalt rokokkoklassisisme og tilsvarer den franske Louis-seize-stilen, den engelske georgianske arkitekturen og den svenske gustavianske stilen
Stilarten er preget av de nye klassisistisk-antikke idealene, men fremviser også preg av barokk og rokokko. Mens adelen var opptatt av barokk, skulle Zopfstilen bli mer populær blant det opplyste borgerskapet. Zopfstilen var mer nøktern i sitt uttrykk enn rokokkoen og hentet sine forbilder i antikkens enkelhet, men likevel uten å bygge på noen dypere innsikt i denne.
Ved inngangen til 1800-tallet ble begrepet brukt i en nedsettende betydning, om det som var gammeldags.

Andre kunstarter

I billedkunsten var stilen representert bl.a. ved Daniel Chodowiecki.
Spesialavsnittet

Spesialavsnittet (originaltittel: Law & Order: Special Victims Unit) er en amerikansk kriminalserie som har gått på NBC siden 1999. Den er den første av tre spin-off-serier fra den amerikanske TV-serien Law & Order. Serien omhandler politietterforskerne Elliot Stabler (Christopher Meloni), Olivia Benson (Mariska Hargitay), Odafin Tutuola, John Munch, Kaptein Donald Cragen og statsadvokat Kimberley Greylek, som arbeider ved New York-politiets avdeling for seksualforbrytelser (Special Victims Unit). Serien skiller seg ut ved å forlate originalseriens delte fortellerformat (hvor politiet etterforsker og pågriper forbryterne i den første halvtimen, og påtalemyndigheten fører straffesaken mot dem i den andre halvtimen). I stedet er hovedfokuset på selve forbrytelsen – om det måtte være etterforskningen eller straffesaken.
I Norge har den vært sendt på TV 2.
Paal Brekke

Biografi

I 1940 flyktet Paal Brekke som 17-åring til Sverige, der han snart ble kjent med moderne svensk og finlandssvensk lyrikk, og selv begynte å skrive. Han debuterte i 1942 med diktsamlingen Av din jord er vi til. I Sverige ga han også ut romanen På flukt, som skildrer et mislykket forsøk på å ta seg over til England.
Han kom tilbake til Norge i 1945, og kom samme år med samlingen Jeg gikk så lange veier. Han begynte også som litteraturskribent og kritiker med en særlig mot moderne europeisk lyrikk. Han etterlyste en fornyelse i norsk lyrikk. Han gjendiktet i tillegg modernister som T.S.Eliot, amerikansk, japansk og indisk lyrikk.
Midt i 1950-årene deltok Brekke i debatten om lyrikkens formspråk, og var André Bjerkes og Arnulf Øverlands motstander i tungetaledebatten. 
I 1960 foretok Paal Brekke en reise til India som resulterte i reportasjeboka En munnfull av Ganges i 1962. Boka kan ses som en forløper for de mange dokumentariske romanene som skulle komme i 1970-årene.
Brekke ble utsatt for sterk kritikk for sin symbolistiske jeg-lyrikk av Profil-generasjonen. Fra 1980 og 1992 ga Paal Brekke ikke ut litteratur, før han på slutten av sitt liv kom med de to samlingene Men barnet i meg spør og Ostinato – den siste posthumt i 1994.
Geofare

Geofare, også kalt geohazarder eller katastrofe geologi, er et fagfelt innen geovitenskapen. Den tar for seg farer overfor liv, samfunn og miljø forårsaket av geologiske egenskaper og prosesser.

Fagområde

Geofare kan man, i likhet med de fleste geologiske fagfelt, studere i mikro- og makroskala, og tar del i mange fagfelt og disipliner.

Naturkatastrofer

Typiske geofarer er naturkatastrofer som skred, debris strøm, jordskred, flom, tsunami, erosjon, vulkaner og jordskjelv, ofte assosiert med hverandre eks. ved at jordskjelv kan utløse skred, skred kan danne tsunami, osv. Læren om geofare handler både om hva man kan gjøre før, mens og etter at katastrofen har oppstått.

Installasjoner

Kunnskap om geofarer er også viktig der det drives marin oljeindustri ved at man eksempelvis må vite hvor stabile sedimentene er der du legger fundamentet til oljerigen. Men også i borehull for å bestemme mekanikken rundt avsetningene.
Thiago Cionek

Landslaget

13. mai 2014 fikk han sin første landskamp for Polen mot Tyskland.
Han ble tatt ut i Polens EM-tropp til EM i Frankrike 2016.
Han ble tatt ut i Polens tropp til VM i fotball 2018 i Russland.
Lishu (Siping)

Lishu (kinesisk: 梨树县; pinyin: Líshù Xiàn) er et fylke i provinsen Jilin i Folkerepublikken Kina. Det ligger i byprefekturet Siping.
I 1999 var folketallet på 855 538 innbyggere.
Edward Vajda

Edward Vajda er en forsker innenfor sammenlignende lingvistikk ved Western Washington University. Han er blitt kjent for sitt arbeide med de dene-jeniseiske språk, og har arbeidet med å bevise at ketisk i Sibir og Na-dené-språkene i Nord-Amerika har sitt opphav i et felles urspråk. Vajda innledet sine studier av ketisk på 1990-tallet, etter Sovjetunionens oppløsning, intervjuet ketisk-talende i Tyskland og reiste senere til Tomsk i det sørvestlige Sibir for å utføre feltarbeid.
Russlands økonomiske regioner

Kart og liste

De økonomiske regionene fordeler seg som følger:
██ Kaliningrad økonomiske region (Kaliningrad oblast)
██ Den nordvestre økonomiske region
██ Den nordlige økonomiske region
██ Den sentrale økonomiske region
 
██ Den sentrale svartjordsregion
██ Volga-Vjatka økonomiske region
██ Volga økonomiske region
██ Den nordkaukasiske økonomiske region
██ Ural økonomiske region
██ Den vestsibirske økonomiske region
██ Den østsibirske økonomiske region
██ Den fjernøstlige økonomiske region
Ronald 6

Ronald 6 er et musikkalbum utgitt av Ronald Holmberg i 1999 på Busk records.
Ecser

Historie

Det første nedskrevne om Ecser stammer fra 15. desember 1315, men landsbyen eksisterte trolig allerede ved madjarenes invasjon rundt årene 895-896, trolig ledet av Árpád.
Ifølge legenden stoppet Árpád og hans menn her for å hvile. Árpád spurte de lokale om navnet på bosetningen. Innbyggerne kunne ikke svare, så Árpád foreslo å oppkalle landsbyen etter det ungarske navnet for eik, cser.
En annen teori er at Árpáds barnebarn, Ecsellö, er opphavet til navnet Ecser.
Under Det osmanske rikes dominans i området fra 1526–1686 døde landsbyen ut, hovedsakelig pga beleiringen av nærtliggende Budapest. I 1696 var landsbyen ubebodd, og først i 1699 begynte folk å flytte tilbake igjen og rundt elleve familier bodde der på den tiden. Ni menn fra landsbyen deltok i Ferenc II Rákóczis opprør mot Habsburgerne i 1703–1711.
På begynnelsen av 1700-tallet tillot grev Antal Grassalkovitch slovaker å bosette seg i Ecser. I 1730 bodde rundt 50 familier, alle skattebetalere, i landsbyen.

Severdigheter

Grunnet innvandringen ble det i 1740 bygget en romersk-katolsk kirke, som i dag er den eneste gjenværende historiske bygningen i Ecser. I 1836 var det 612 katolikker i landsbyen, hvorav 80 % var slovaker og 20 % ungarere.
Landsbyen er kjent for sin folkedans kalt Bryllup i Ecser (Ecseri lakodalmas).
Byens våpenskjold inneholder kirken, folkedansen og et eiketre, landsbyens tre viktigste kjennetegn.
James R. Schlesinger

Bakgrunn

Schlesinger kom fra en jødisk familie av middelklassen. Han konverterte under et besøk til Tyskland til den lutherske kirke.

Karriere

Schlesinger studerte ved Harvard University hvor han avla sin bacheloreksamen i 1950, før han videre avla mastergrad i 1952 og siden gikk doktorgraden i samfunnsøkonomi. Han fikk sin ph.d.–tittel i 1956. Mellom 1955 til 1963 underviste han i samfunnsøkonomi ved University of Virginia, og mellom 1963 til 1969 arbeidet han for tankesmien RAND Corporation. I 1969 gikk han inn i Nixon–administrasjonen som assisterende direktør i Office of Management and Budget før han i 1971 ble styreleder for Atomic Energy Commission.
I januar 1973 ble Schlesinger utnevnt til ny direktør i CIA, Director of Central Intelligence, etter at den forrige direktøren Richard Helms hadde måttet gå av som følge av hans avgjørelse med å forhindre utredningen av Watergateskandalen. Schlesinger satt bare i direktørstolen til juli 1973 hvorpå han ble utnevnt til landets neste finansminister av president Nixon. Tre måneder etter at han ble utnevnt kom Jom kippur-krigen, noe som førte til hektisk aktivitet i forsvarsdepartementet med tanke på forsyningsforsendelser til Israel. I august 1974 gikk Richard Nixon av som president og ble erstattet av Gerald Ford. 
Det påfølgende året møtte han motstand både blant administrasjonen og kongressen i det han aktivt argumenterte for et høyere forsvarsbudsjett, noe som førte til at han ble tvunget til å gå av som forsvarsminister. I perioden etter var han en markant talsmann for nasjonal sikkerhet og forholdet til Sovjetunionen. Da demokraten Jimmy Carter ble valgt til president i januar 1977 ble republikaneren Schlesinger utnevnt til hans rådgiver for energispørsmål, og i oktober samme år ble han utnevnt til landets første energiminister, en stilling han fikk beholde til juli 1979 hvor han ble erstattet av Charles Duncan, Jr..
I tiden etter at han forlot Washington D.C. brukte han tiden til å skrive bøker og holde foredrag, samt han arbeidet som seniorrådgiver for investeringsbanken Lehman Brothers. I nyere tid har han arbeidet som rådgiver innenfor nasjonal sikkerhet, blant annet i Bush–administrasjonen, samt at han har skrevet en antall artikler innenfor global oppvarming hvor han fremstår som skeptiker.
Æ lengte hjæm

Æ lengte hjæm er et musikkalbum med Petter Wavold, utgitt i 1997 av selskapet Norske Gram.
Kolsås (sted)

Kolsås (tradisjonelt uttalt Kørsås, IPA: [²køʂɔːs]) er et strøk i Bærum kommune i Akershus fylke. Det ligger på sørvestsiden av høydedraget Kolsås, som det også har navn etter. Kolsås består av flere nabolag, som Lensmannsjordet, Løkenhavna, Haugergrenda og Kolsåsstien. Stedet er kjent for militærbasen Kolsås leir, der NATOs nordkommando tidligere holdt til.

Kolsåsbanen

I 1930 ble Kolsåsbanen, som da het Bærumsbanen, forlenget til Kolsås. A/S Bærumsbanen var dengang et eget selskap, som hadde blitt opprettet i 1924. I 1944 ble Bærumsbanen innlemmet i Oslo Sporveier, og strekningen fra Nationaltheatret til endeholdeplassen Kolsås fikk navnet Kolsåsbanen. Banen ble midlertidig stengt 1. juli 2006 i forbindelse med oppgradering til metrostandard. Strekningen Jar til Bekkestua blir trafikkert med trikk fra 20. august 2007, i første omgang for ett år.
Stasjonene på Gjettum og Hauger er greie utgangspunkt for turer på Kolsås.

Kolsås leir

Kolsås leir er delt inn i et daganlegg og ett fjellanlegg. Fjellanlegget ligger inne i fjellet, mens daganlegget betegner de delene av leiren som ligger utenfor fjellet. Tidligere var dette tilholdsstedet til NATOs nordkommando. Etter at den kalde krigen var over flyttet NATO ut og blant andre FLO (tidligere Hærens forsyningskommando) og Akershus kommandantskap har tatt over leiren. På grunn av leirens svært gode idrettstilbud var også gardens idrettskompani forlagt her.
Nasjonalt senter for kunst og kultur i opplæringen

Nasjonalt senter for kunst og kultur i opplæringen er et statlig ressurssenter for barnehager, grunnskolen, videregående opplæring og høyere utdanning i Norge. Senteret ble etablert 1. januar 2007 og rapporterer direkte til Utdanningsdirektoratet. Senteret er lokalisert og administrativt lagt til Universitetet i Nordland.
Senteret har flere målgrupper innenfor kunst- og kulturfeltet, og arbeider primært for målgruppene i skjæringsfeltet kunst- og kulturfeltet og utdanningsfeltet. Senteret arbeider aktivt med prosjekter og rapporter som offentliggjøres på senterets nettsider.
Veier i Akershus

I Akershus var det pr. 1. januar 2007 til sammen 4 605 km offentlige veier, noe som utgjorde 4,95 % av landets samlede veilengde på 92 946 km. Av dette var 1 088 km riksveier/europaveier, 1 115 km fylkesveier og 2 402 km kommunale veier.

Fylkets viktigste veier

Akershus har tre europaveier: E6, E16 og E18. Europavei 6 går fra Vestby i sør, via Oslo til Mjøsa i nord. Europavei 16 går fra Sandvika over Sollihøgda mot Hønefoss og fra Sør-Odal via Oslo lufthavn, Gardermoen mot Lunner. Europavei 18 går fra Ski kommune i øst via Oslo til Asker i vest.
Europaveiene er samtidig riksveier. I tillegg har fylket også andre riksveier. Riksvei 2 går fra Kløfta mot Skarnes. Riksvei 4 går gjennom Nittedal på vei fra Oslo til Gjøvik/Mjøsbrua. Europavei 134 går fra Vassum i Frogn via Oslofjordtunnelen til Hurum og Lier og riksvei 22 går fra Gjelleråsen via Lillestrøm mot Trøgstad.

Undersjøiske tunneler i Akershus

Akershus har én undersjøisk tunnel: Oslofjordtunnelen, som går under Oslofjorden nord for Drøbak i Frogn, til Hurum i Buskerud. Tunnelen er en del av riksvei 23.

Fjord- og elvekryssinger

Fylkets eneste fjordkryssing av betydning er Oslofjordtunnelen. Den viktigste innsjø-/elvekryssingen er bruene over Mjøsas utløp i Vorma ved Minnesund. Blant flere andre bruer over Vorma og Glomma kan Vormsund bru og Fetsund bru regnes som de viktigste.

Fjelloverganger

Akershus has én viktig fjellovergang, som ikke er svært høy, men desto mer trafikkert. Selve Sollihøgda på europavei 16 (ca. 340 moh.) ligger i Hole i Buskerud, men er mindre enn 500 meter fra grensen mot Bærum, og hele oppstigningen fra sør ligger i Akershus.
Andre slag om Quảng Trị

Påskeoffensiven

Påskeoffensiven var en militær offensiv under Vietnamkrigen som ble iverksatt av Nord-Vietnam gjennom Vietnams folkehær og FNL rettet mot de posisjonene som ble hold av Sør-Vietnams hær (ARVN) og amerikanske styrker i perioden 30. mars til 22. oktober 1972.

Fremrykkingen stanset

Mens nordvietnameserne prøvde å konsolidere makten i de erobrede områdene, hadde den sørvietnamesiske generalløytnant Ngô Quang Trưởng startet planleggingen for gjenerobring av provinsen. Tapet av provinsen utgjorde en stor svekkelse av den sørvietnamesiske moralen, slik at en gjenerobring var viktig for å gjenopprette denne. 
Trưởngs oppdrag var å forsvare den gamle keiserhovedstaden Huế som de nordvietnamesiske styrkene da rykket mot, samt å redusere de store tapene. De nordvietnamesiske styrkene forsøkte også et angrep sørover langs hovedvei 1 over elven Thach Han mot Huế. Men etter at Trưởng hadde overtatt den sørvietnamesiske kommandoen i området, ble de sørvietnamesiske styrkene i området forsterket og reorganisert, og utgjorde tilsammen en styrke på 35 000 mann. For forsvarerne var det også heldig at været klarnet opp en uke, slik at de amerikanske bombeflyene kunne gjennomføre omfattende bombeangrep mot de nordvietnamesiske styrkene. Framrykkingen ble derfor stanset 5. mai.
Det ble viktig for sørvietnameserne å ta det militære initiativet, noe som var krevende etter de store tapene, den dårlige kampmoralen og den militære situasjonen i hele landet. Imidlertid var også de nordvietnamesiske styrkene utsatte, da deres forsyningslinjer ikke klarte å holde tritt med den raske framrykkingen og ble svekket av amerikansk bombing, samt at de omfattende kampene over hele landet gjorde det vanskelig å få inn nye forsterkninger. Den sørvietnamesiske strategien var derfor å forstyrre de nordvietnamesiske styrkene gjennom begrensede angrep utover i mai og juni, kombinert med amerikansk bombing av posisjonene og forsyningslinjer. Dette gjorde at fokus for de nordvietnamesiske styrkene ble mer defensive og sikkerhetsorienterte og ga sørvietnameserne rom for planlegging av motoffensiven nordover.
Trond-Viggo Torgersen

Programskaper i NRK

Torgersen har laget en rekke barne- og ungdomsprogrammer som Flode, Kroppen, og han var første programleder for Halvsju.
Han startet sin karriere som kanalvert på NRK i 1974. Han har gitt ut flere barneplater og vant Spellemannprisen 1981 i klassen barneplate sammen med George Keller for albumet Det by'ner nå. Kjente sanger som «Tenke sjæl», «Hjalmar», «Slapp reggae», «Stilig» og «Puss, puss, så får du en suss» er signert Torgersen. Han har også skrevet flere teaterstykker både for barn og voksne. Hjalmar og Flode har vært oppført både på Oslo Nye Teater, Hordaland Teater og Rogaland Teater.
Bøkene Kroppen, Flode alene og Tenke sjæl er oversatt til flere språk.
De senere årene er han kanskje mest kjent som komiker og artist i radio og fjernsyn og på konsertscener over hele landet. Han er blant annet kjent for figurene «Vaktmester'n», og «fem på gaten» og hadde flere programmer fra Samfundet i Trondheim under tittelen Trond-Viggo og Samfundet. Fra 25. august 2012 var han programleder for 20 spørsmål til programmet ble nedlagt i 2016.
Torgersen er utdannet lege, var Norges andre barneombud, og er nå oppnevnt som leder av NOU «Ungdommens maktutredning» for Barne- og likestillingsdepartementet. Han er gift med Kristin Helle-Valle.
Pempsamacra

Utseende

Middelsstore, brunspraglete trebukker.

Utbredelse

Slekten er utbredt i Australia.
Roing under Paralympiske sommerleker 2016

Roing under Paralympiske sommerleker 2016 ble arrangert fra 9. to 11. september 2016, på Lagoa Rodrigo de Freitas.
Village People

Historie

Bandet ble skapt av den franske låtskriveren Jacques Morali, som flyttet til New York tidlig på 1970-tallet. Han skapte den kvinnelige disco-trioen The Ritchie Family. Etter å ha vært på et diskotek for homofile ble han fascinert av kostymene til flere av danserne, og kom opp med en ide om et bandkonsept med medlemmer i stereotypiske homofile amerikanske roller. Han ble partner med Henri Belolo, og det første musikkalbumet ble laget i 1977 med studiomusikere. Albumet ble en suksess i homofile kretser og diskoteker, og Morali skjønte at dette var noe å bygge videre på. Han skaffet så medlemmer til bandet, blant annet Victor Willis som sang på det første albumet. Macho Man og Cruisin' ble gitt ut i 1978. Etterhvert ble bandet oppdaget utenfor de homofile kretsene, og tittelsporet «Macho Man» og «Y.M.C.A.» fra sistnevnte album ble internasjonale hiter. I 1979 kom albumet Go West, og sporene In The Navy og Go West ble også hiter.

Nedgang

I 1980 «døde» diskoen, noe bandet merket. Det ble laget en film med bandet med tittelen Can't Stop the Music, som ble en fiasko. Bandets neste album innebar en stor forandring. Borte var de spesielle kostymene, og medlemmene hadde nå kraftig sminke for å prøve å få innpass i den nye «new romantic»-stilen. New wave-albumet floppet, og det gjorde også de neste albumene, selv om  new romantic stilen ble dumpet, og en litt mer diskre stil lik den opprinnelige ble tatt tilbake. På bandets siste studioalbum Sex Over the Phone i 1985 var det et desperat forsøk ved å ta tilbake den opprinnelige stilen for fullt. Bandet ble så oppløst, men gikk så sammen igjen uten Jacques Morali ledelse. De fikk tillatelse av Morali til å turnere med navnet Village People, og de turnerte rundt i USA og holdt mindre konserter. Morali døde av aids 15. november 1991, 44 år gammel. Etter dette opptrer bandet kun sammen ved spesielle anledninger.
2010 NBA-draftet

2010 NBA-draftet var NBAs årlige draftbegivenhet i 2010 som fant sted i Madison Square Garden i New York den 24. juni. Begivenheten ble mediadekket av ESPN. Det første draftet ble gjort av Washington Wizards som vant trekningen den 18. mai 2010.

Valgene

Draftet ble delt opp i to runder der de 30 NBA-lagene i prinsippet skulle velge spiller etter tur, men noen av klubbene har byttet rettighetene til disse trekkene mot spillere eller penger tidligere i sesongen slik at andre klubber trekker deres trekk til sitt eget lag.
Skillevollen idrettspark

Skillevollen idrettspark er en idrettspark i Rana kommune på Helgeland i Nordland. Parken befinner seg i Øyjordsveien 1 på Båsmoen, og ble opprettet 9. februar 1908.
Idrettsparken omfatter bl.a. Skillevollen alpinsenter med to hoppbakker, skiskytter arena, lysløype og en barnebakke.
I 2012 ble anlegget oppusset i forkant av NM på rulleski.
Epityches eupompe

Utseende

En middelsstor (vingespenn ca. 50 millimeter), slank sommerfugl. Vingene er gjennomsiktig lysgule med bredt svarte kanter og et V-formet, svart tverrbånd i forvingen. På undersiden er det noen små, blå flekker langs ytterkanten og en rødbrun rand innenfor den svarte på bakvingen.

Levevis

Som de aller fleste Danainae er denne sommerfuglene giftig, og signaliserer dette med et karakteristisk utseende.

Utbredelse

Arten er utbredt i det sørøstlige Brasil, Paraguay og det nordøstlige Argentina.